คปภ.ชงคุมค่ารักษา กรณีบาดเจ็บฉุกเฉิน
คปภ.เตรียมเสนอบอร์ดกองทุนผู้ประสบภัยจากรถ คุมราคากลางค่ารักษาพยาบาล
2 มิ.ย. 2558

คปภ.เตรียมเสนอบอร์ดกองทุนผู้ประสบภัยจากรถ คุมราคากลางค่ารักษาพยาบาล
นายอาภากร ปานเลิศ ผู้อำนวยการฝ่าย ฝ่ายสำนักนายทะเบียนคุ้มครองผู้ประสบภัยจากรถ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.จะเสนอให้ทางคณะกรรมการกองทุนผู้ประสบภัยจากรถทำการทบทวนราคากลางค่ารักษาพยาบาลผู้ป่วยจากอุบัติเหตุบนท้องถนนใหม่ เพื่อรองรับการปรับเพิ่มค่ารักษาเบื้องต้นที่จะเพิ่มจาก 5 หมื่นบาท เป็น 1 แสนบาท
“เรื่องนี้ท่านเลขาธิการ คปภ. อยากให้แล้วเสร็จภายในไตรมาส 3 ซึ่งหลังจากเพิ่มค่ารักษาพยาบาลเบื้องต้นแล้ว เราจะเสนอให้ทางคณะกรรมการกองทุนฯ พิจารณาต่อไป” นายอาภากร กล่าว
นายอาภากร กล่าวว่า สถาบันวิจัยเพื่อการพัฒนาประเทศไทย (ทีดีอาร์ไอ) แนะนำให้คุมราคาค่ารักษาไม่ให้มีการคิดราคาเกินความเป็นจริง หรือต่ำกว่าความจริง จนมีผลต่อการดูแลผู้บาดเจ็บฉุกเฉิน และเพื่อความมีประสิทธิภาพในการใช้เงิน เพราะราคากลางปัจจุบันใช้มากว่า 20 ปีแล้ว 
ทั้งนี้ คณะกรรมการกองทุนฯ สามารถคุมราคากลางค่ารักษาได้ เพราะมาจากหน่วยงานที่มีโรงพยาบาลในการดูแล รวมถึงเป็นผู้ที่มีความเชี่ยวชาญด้านการแพทย์ รู้ต้นทุนของโรงพยาบาลดี